Il-Kunsill Lokali tal-Qala qal li ġiet approvata riżoluzzjoni biex jitqabbad tim legali bil-għan li jkompli joġġezzjona għal żvilupp fl-inħawi Ta’ Muxi, barra ż-żona tal-iżvilupp. Fi stqarrija l-Kunsill qal li għal dan il-għan ġew imqabbda l-Avukat Claire Bonello u l-Perit Carmel Cacopardo, biex jirrapreżentaw il-Kunsill u jagħmlu s-sottomissjonijiet u l-proċeduri kollha neċessarji, fil-każ tal-applikazzjoni biex tinbena villa minflok kamra rurali. Il-Kunsill ilu joġġezzjona għal dan l-iżvilupp mill-2016, minn meta saret l-ewwel applikazzjoni. Is-Sindku tal-Qala, Pawlu Buttigieg, qal li bħala kunsill, x’ħin issir oġġezzjoni fuq applikazzjoni għal żvilupp, din għandha tibqa’ tgħodd, anki jekk l-applikant jew il-pjanti jinbidlu, u dan sakemm il-Kunsill ma jirtirax l-oġġezzjoni li jkun għamel.